KIRJALLINEN KYSYMYS E-2205/00 esittäjä(t): Johan Van Hecke (PPE-DE) komissiolle. Niitä alankomaalaisten varustamojen omistamia belgialaisia kalastusaluksia koskeva pyyntikielto, jotka kalastavat Belgian pyyntikiintiön mukaisesti mutta myyvät saaliinsa Alankomaissa.



Virallinen lehti nro 089 E , 20/03/2001 s. 0160 - 0161



KIRJALLINEN KYSYMYS E-2205/00 esittäjä(t): Johan Van Hecke (PPE-DE) komissiolle (3. heinäkuuta 2000) Aihe: Niitä alankomaalaisten varustamojen omistamia belgialaisia kalastusaluksia koskeva pyyntikielto, jotka kalastavat Belgian pyyntikiintiön mukaisesti mutta myyvät saaliinsa Alankomaissa Belgian viranomaiset määräsivät hiljattain kaksitoista alankomaalaisten varustamojen omistamaa belgialaista kalastusalusta tilapäiseen pyyntikieltoon, koska ne eivät täyttäneet Belgian lainsäädännön asettamia ehtoja. Laissa säädetään nimittäin, että Belgian lipun alla purjehtivilla kalastusaluksilla on oltava tosiasiallinen taloudellinen side Belgiaan. Kyseiset kalanpyyntialukset käyttävät hyväkseen Belgian pyyntikiintiöitä, mutta myyvät saaliinsa Alankomaissa, eivät Belgiassa. Lisäksi aluksilla ei ole riittävästi belgialaisia työntekijöitä. Alankomaissa on pyyntikieltoon määräämistä vastustettu ankarasti. Mikä on komission kanta tapaukseen? Miten komission mukaan voidaan tulevaisuudessa välttää kyseisenlaiset tilanteet, joissa kalastetaan tietyn maan pyyntikiintiöiden mukaisesti ilman että kyseiselle maalle kuitenkaan koituu taloudellista hyötyä kiintiöön kuuluvien saaliiden käyttämisestä? Franz Fischlerin komission puolesta antama yhteinen vastaus kirjallisiin kysymyksiin E-2205/00 ja P-2236/00 (31. heinäkuuta 2000) Ennakkoratkaisuasiassa C-216/87, The Queen v. Ministry of Agriculture, Fisheries and Food, ex parte Jaderow Ltd, 14.12.1989 antamallaan päätöksellä yhteisöjen tuomioistuin tunnusti jäsenvaltion oikeuden vaatia, että sen lipun alla purjehtivilla kalastusaluksilla on tosiasiallinen taloudellinen side kyseiseen valtioon, jos tämä side koskee ainoastaan kyseisen aluksen kalastustoiminnan ja kalastuksesta ja kalateollisuudesta riippuvaisen väestön suhdetta. Tuomioistuin totesi, että kyseinen velvoite on yhteisön lainsäädännön sekä tätä myötä myös sisämarkkinoita koskevien sääntöjen mukainen. Helmikuun 3 päivänä 1999 annetulla määräyksellä Belgian hallitus on päättänyt vaatia tämän tosiasiallisen taloudellisen siteen Belgian lipun alla purjehtivilta aluksilta. Päätöksen mukaan velvoite täyttyy, jos vähintään 50 % miehistön jäsenistä asuu Belgian rannikkoalueella, tai jos vähintään 50 % vuosittaisesta kalansaaliista tuodaan maihin Belgian rannikon satamiin ja huomattava osa siitä toimitetaan myytäväksi paikallisissa kalahuutokaupoissa. Myös edellä mainittujen kriteerien yhdistelmä voi täyttää velvoitteen. Varustamo voi myös ehdottaa muita kriteereitä ja Belgian viranomaiset päättävät täyttävätkö ehdotetut kriteerit tämän velvoitteen. Belgian hallitus oli esittänyt säädösluonnoksen komissiolle, ja koska ehdot olivat yllämainitun yhteisöjen tuomioistuimen päätöksen mukaiset, komissio hyväksyi luonnoksen. Joukko varustamoja on tehnyt valituksen kyseisestä velvoitteesta. Valituksen syynä on Belgian viranomaisten tapa soveltaa velvoitetta. Komissio on parasta aikaa käsittelemässä valitusta ja parlamentti pidetään ajan tasalla asian käsittelyn edetessä.